**4. Rezumatul celor mai semnificative rezultate ştiinţifice teoretice și aplicative, obţinute în cadrul proiectului din anii 2015 – 2018**

***Cu privire la paleolitic, a fost:*** *stabilită* prezența în cadrul stațiunilor din paleoliticul mijlociu din zona Prutului a două faciesuri, musterianului tipic cu forme bifaciale de tradiție levallois și cel de tradiție non-levallois; *obținute* primele date referitoare la analiza micromorfologică și geochimică a solului din stațiunea musteriană Tețcani X; *demonstrat* că industriile litice ale stațiunilor datate în paleoliticul superior din zona Nistrului de Mijloc se atribuie atât tehnocomplexului Aurignacian**,** cât și tehnocomplexului de tip Gravettian. ***Referitor la neolitic și eneolitic, au fost:*** *prezentate* caracteristicile de bază ale evoluției neoliticului pruto-nistrean, elucidată problema originii și evoluției culturilor Criș, Band-Liniară și Bugo-Nistreană, coraporturile dintre ele și relațiile cu culturile învecinate etc.; *evidenţiate* tipurile de plastică antropomorfă și complexele de cult specifice comunitățilorPrecucuteni-Tripolie A din spațiul pruto-nistrean; *precizat* arealul şi *identificate* zonele de maximă concentrare a monumentelor din perioada mijlocie a complexului cultural Cucuteni-Tripolie din regiunea Podişului Moldovei de Nord. ***În privința perioadei de tranziţie la epoca bronzului, au fost:*** *identificate și clasificate* complexele de locuit, de producere și funerarespecifice aspectului de tip Gordineşti din silvostepa nord-est-carpatică, *precizate* limitele cronologce de evoluţie a acestuia, prin prisma datelor C14 şi coroborării lor cu noile tehnologii în domeniul olăritului practicat de comunităţile respective; *atestate* influienţe de tradiţii culturale central-europene semnalate în anumite componente ale culturii materiale; *stabilită* originalitatea tipologică, limitele spațiale și cronologice ale siturilor și complexelor funerare de tip Ofatinți, precum și coraportul lor cu alte tipuri din cadrul culturii Cucuteni-Tripolie târzii din regiunele limitrofe; *catalogizate*, *descrise* și *ilustrate* cca 70 de complexe funerare cunoscute pentru grupurile cultural-cronologice ale culturii Tripolie din zona Bugului de Sud, Niprului Mijlociu, de la nord de Marea Neagră și de Azov; *identificate* și descrise 120 de complexele funerare și unele structuri de habitat de tip Usatovo, cunoscute în zona de sud a interfuviului pruto-nistrean. ***Cât priveşte epoca bronzului, a fost:*** *completat* repertoriul momumentelor atribuite etapei târzii a culturii Iamnaia, descoperite pe teritoriul României, Republicii Moldova și Ucrainei cu 140 de morminte tumulare din zona de stepă a interfluviului Nistru-Prut; *selectate* și *analizate* cca 90 de morminte duble și colective ale culturii Iamnaia din spațiul carpato-nistrean; *determinat* cadrul cronologic şi cultural al apariţiei şi evoluţiei unor categorii de piese de bronz (dălţi cu toc de înmănuşare longitudinal, vârfuri de lance cu lamele prevăzute cu perforaţii semiovale și vârfuri de lance cu urechiușe pe tocul de înmănușare) din perioada târzie a epocii bronzului în spaţiul est-carpatic, de origine est-europeană – odată cu constituirea complexului cultural Sabatinovka-Noua-Coslogeni, fazele BzC–BzD; *demonstrat* că popularea zonei de stepă dintre Nistru şi Dunăre în perioada târzie a epocii bronzului a fost condiţionată în primul rând de factorii natural-geografici (prezenţa surselor de apă, a locurilor protejate natural, posibilităţile de a practica agricultura, creşterea animalelor etc.); examinate structurile social-economice, ritul și practicile funerare ale comunităților perioadei târzii a epocii bronzului din zona de stepă a spațiului pruto-nistrean – Sabatinovka (faza târzie) și Belozerka. ***Cu referinţă la epoca hallstattiană, punctăm că:*** *marcherii cronologici* ai culturii Chişinău-Corlăteni (bronzurile de tradiţie central-europeană, specifice pentru perioadele mijlocie-târzie a epocii :bronzului, răspândite în bazinul Dunării de Mijloc, Tisei Superioare şi în bazinul carpatic cu precădere în perioadele BrD-HaAl (sec. XIII-XII î.Hr.) permit să se afirme că apariţia primelor comunități tracice în regiunea est-carpatică a avut loc deja în prima jumătate a sec. XI, probabil, chiar în ultima pătrime a sec. XIII î.Hr., proces datorat migrării unor grupuri de populaţie din bazinul Dunării de Mijloc, traseul deplasării constituindu-l regiunile piemontane din nordul Olteniei şi Munteniei; *sistematizarea* informaţiei cu privire lamonumentele hallstattului timpuriu cu ceramică canelată (sec. XII–X î.Hr.) din spațiul carpato-nistrean (cca 20 de aşezări, 11 necropole şi morminte izolate, 15 depozite de bronzuri şi piese de bronz descoperite izolat) a contribuit la delimitarea arealului, precum şi a zonelor preferate pentru habitat. ***Cu privire la perioada antică, menționăm că:*** s*-a confirmat* dependenţa amplasării siturilor de habitat ale tracilor septentrionali pe locuri înalte, greu accesibile, și apariția unui nou tip de structură – fortificaţia, iar în cadrul structurilor de trai – a locuinţelor cu fundament şi pereţi din piatră, precum şi unele cu pridvor/coridor, apariția pavajelor, pieţelor etc., care probabil că au fost preluate din mediul grecesc; *evidențiat* specificul de amplasare a siturilor funerare, a ritului şi ritualului de înmormântare practicat în arealul getic din dreapta Prutului. ***În cadrul cercetărilor referitoare la epoca romană,*** ***au fost***: *relevate* particularitățile necropolelor sarmatice din bazinul Prutului de Mijloc, generalizate datele cu privire la ritul şi ritualul funerar, a culturii materiale din perspectiva identificăriilegăturilor etno-culturale ale sarmaţilor cu populaţiile sedentare din regiunea est-carpatică; *elaborată* tipologia tuturor componentelor structurilor de habitat, a anexelor gospodărești, a diferitor ateliere și a inventarului arheologic descoperit în așezările culturii Sântana de Mureș-Cerneahov din zona centrală a Republicii Moldova, caracterizată activitatea economică și îndeletnicirile casnice; *sistematizate* informațiile generale referitoare la tors, țesut, croitorie, precum și la unele resturi textile, semnalate în complexele culturii Sântana de Mureș-Cerneahov din spațiul est-carpatic. ***Cu privire la perioada medievală,*** ***au fost***:*evidențiate* principalele activități economice; *analizate* piesele-indicatori cronologici, precum și datele ce indică asupra statutului siturilor și apartenenței etnice a populației sedentare din nordul Moldovei în sec. X–XII; *argumentat* că în sec. VIII–XI, perioada de existență a culturii Dridu, interfluviul Nistru-Dunăre a constituit o zonă de interferenţă culturală a diferitor popoare sedentare şi migratoare, iar complexul ceramic al siturilor atestă atât perpetuarea unor tradiţii culturale precedente, cât și apariţia unor elemente noi care constituie specificul acestei epoci (anumite forme de vase, decor şi generalizarea roţii lente în olărie); *elaborată* tipologia complexelor funerare din necropolele medievale urbane (cca 150 de morminte) din spaţiul pruto-nistrean din perioada Hoardei de Aur; prezentată caracteristica etnoculturală a grupurilor de nomazi prezenţi în interfluviul Nistru–Prut în această perioadă; *precizate* unele aspecte cu privire la apartenenţa culturală, etnică şi socială a populației locale și alogene din spațiul carpato-nistrean în secolele XIV–XVII; *identificate direcțiile și metodele* de cercetare bio-arheologică, potrivite studierii arheologiei alimentației din Moldova în perioada secolelor XIV–XVIII; realizată o retrospectivă a tipurilor de cuptoare și vetre folosite pentru prepararea hranei din vechime până în sec. XIV, stabilite tipurile de instalații de gătit pentru perioada sec. XIV–XVIII; *elaborată tipologia şi cronologia* colecţiilor de obiecte din metale neferoase din spațiul est-carpatic din sec. X–XIII în contextul relaţiilor cu populaţiile din zona mediteraneană, dunăreană, din Crimeea, Rusia medievală şi din zona Volgăi; identificate și analizate anumite seturi de podoabă din sec. XIV (de origine mongolo-tătărească), ce au stat la baza formării tipurilor de podoabă autohtone; *s-a contribuit la elaborarea* *cronologiei* relative a emisiunilor monetare ale lui Petru I Mușat; *identificate* metodele baterii monedelor moldovenești în baza groșilor lui Petru I din tezaurul Buruienești; *analizate* monedele moldovenești la nivel de ștanțe și *propusă* tipologia acestora; *publicat* un tip monetar atribuit coloniei genoveze de la Licostomo, considerat până acum inexistent.